
Кітап оқуға құштар
Балалар - еліміздің ертеңі. Олардың білімді, жан-жақты болып жетілулері үшін кітапты көп оқып, өз бетінше ізденгендері маңызды. Ғабит Мүсірепов атындағы облыстық балалар мен жасөспірімдер кітапханасында өткен кітап апталығында оқуға құштар өрендер марапатталды. Апталықтың тақырыбы “Туған күніңмен, кітап" деп аталды.

Жиынның шымылдығы “Алуа" халықтық би ансамблінің биімен ашылды. Кейін балалар жазушысы Ольга Хухлова тілге жеңіл, жүрекке жылы тиетін шағын әңгімелер жазу сырларымен бөлісті. Мерекеге кітапхананың ең белсенді, тұрақты оқырмандары ар- найы шақырылып, оларға Алғыс хаттар және сыйлықтар берілді.

- Мәдениет ордасына екі жасынан бастап келетін сәбилер бар. Олардың ата-аналарына ерекше алғыс айтқымыз келеді. Жасынан кітап оқуға дағдыланған бала өскенде өзінің өмірлік жолын адаспай табады. Бүгінгі шараға Қызылжар ауданындағы Якорь мектебінің, қаладағы білім ордаларының оқушылары келді. Кітапхана қорында 200 мыңнан астам кітап бар. Олардың дені балаларға арналған, - деді кітапханашы Гүлжауһар Жақан.

Балалар ертегі кейіпкерлері Хоттабыч пен зүлым Дефтің әзілге толы қойылымдарын ықыласпен тамашалады. Олар балаларға жақсылық пен жамандықтың айырмашылығын түсіндірді. Балалар кітап кейіпкерлерімен бірге жұмбақтар шешті.

